Oikeusministeriö

Oikeusministeriön lausuntopyyntö 13.8.2018 (VN/2434/2018)

Lausunto komission ehdotuksesta Euroopan parlamentin ja neuvoston direktiiviksi unionin oikeuden rikkomisesta ilmoittavien henkilöiden suojelusta

Oikeusministeriö on pyytänyt Rajavartiolaitokselta lausuntoa Euroopan komission ehdotuksesta Euroopan parlamentin ja neuvoston direktiiviksi unionin oikeuden rikkomisesta ilmoittavien henkilöiden suojelusta. Ehdotuksella pyritään parantamaan unionin oikeuden täytäntöönpanon tehokkuutta luomalla unionitasoiset yhdenmukaiset vähimmäisvaatimukset väärinkäytöksistä ilmoittajien suojelulle.

Rajavartiolaitoksen esikunta toteaa, että esityksen tavoitteet ovat sinällään kannatettavia, mutta niitä toteutettaessa tulee varmistua siitä, ettei kansallista turvallisuutta koskevien ja muiden turvallisuusluokiteltujen tietojen salassa pidettävyys vaarannu. Edellä mainittujen tietojen erityisluonne on tuotu asianmukaisesti esille direktiiviehdotuksen johdanto-osan 21 kohdassa, mutta ei itse direktiivitekstissä. Rajavartiolaitoksen esikunnan näkemyksen mukaan ainakin direktiiviehdotuksen 13 artiklan 4 kohdasta tulisi selkeästi ilmetä sen suhde 10 artiklan g-kohtaan sekä se, ettei tietoja julkistavalla henkilöllä ole oikeutta julkistaa sellaisia kansallista turvallisuutta tai muita turvallisuusluokiteltuja tietoja koskevia salassa pidettäviä seikkoja, joiden paljastaminen ei ole välttämätöntä varsinaisen väärinkäytöksen esille tuomiseksi.

Rajavartiolaitoksen apulaispäällikkö

Kenraalimajuri	Pasi Kostamovaara

Rajavartioylitarkastaja

Varatuomari	Tuire Metso

Asiakirja on sähköisesti allekirjoitettu asianhallintajärjestelmässä. Rajavartiolaitos 19.09.2018 klo 15:53. Allekirjoituksen oikeellisuuden voi todentaa kirjaamosta.